KIRJALLINEN KYSYMYS P-2963/02 esittäjä(t): Christa Klaß (PPE-DE) komissiolle. EU:n osallistuminen BSE:n valvontaohjelman rahoitukseen.



Virallinen lehti nro 092 E , 17/04/2003 s. 0222 - 0223



KIRJALLINEN KYSYMYS P-2963/02 esittäjä(t): Christa Klaß (PPE-DE) komissiolle (15. lokakuuta 2002) Aihe: EU:n osallistuminen BSE:n valvontaohjelman rahoitukseen EU:n osallistuminen BSE:n valvontaohjelmaan ei Saksan osalta vuonna 2002 (21 077 000 euroa) näytä riittävän. Rheinland-Pfalz on ensimmäisenä osavaltiona lakkauttanut tuen maksamisen yli 30 kuukauden ikäisten eläinten BSE-testaamiseen. Onko tiedossa muita maita, jotka ovat lakkauttaneet tai haluavat lakkauttaa tuen maksamisen tai miten jäsenvaltiot olisivat voineet varmistaa, että EU:n rahoitustuki riittää koko vuodeksi? Saksassa BSE-testejä tehdään myös kuolleille tai teurastetuille eläimille ja myös alle 24 kuukauden ikäisille eläimille. Onko EU valmis antamaan Saksalle lisää tukea kasvaneiden teurastuslukujen perusteella tai onko mahdollista siirtää tukea niiltä jäsenvaltioilta, jotka mahdollisesti eivät käytä niille myönnettyä tukea kokonaan? Miksi EU aikoo laskea rahoitustukensa määrää tähänastisesta 15 eurosta 10 euroon vuonna 2003? David Byrnen komission puolesta antama vastaus (12. marraskuuta 2002) Naudan spongiformisen enkefalopatian (BSE:n) seurantaa kokevat säännöt sisältyvät tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä 22 päivänä toukokuuta 2001 annetun Euroopan parlamentin ja neuvoston asetuksen (EY) N:o 999/2001(1), sellaisena kuin se on viimeksi muutettuna 21 päivänä elokuuta 2002 annetulla komission asetuksella (EY) N:o 1494/2002(2), liitteeseen III. Kyseisten sääntöjen mukaan kaikki yli 30 kuukauden ikäiset ihmisravinnoksi teurastetut nautaeläimet on BSE-testattava. Kaikki yli 24 kuukauden ikäiset tilalla kuolleet, hätäteurastettavaksi lähetetyt tai normaalilla tavalla teurastettavaksi lähetettäessä sairaiksi havaitut nautaeläimet on myös BSE-testattava. Asetus (EY) N:o 999/2001 ei sisällä BSE:n seurantaohjelman rahoitusta koskevia säännöksiä. Testit voi periaatteessa rahoittaa toimiala itse tai ne voidaan rahoittaa julkisista varoista. Tietyistä eläinlääkintäalan kustannuksista 26 päivänä kesäkuuta 1990 tehty komission päätös (90/424/ETY)(3), sellaisena kuin se on viimeksi muutettuna 23 päivänä heinäkuuta 2001 tehdyllä neuvoston päätöksellä 2001/572/EY(4), koskee yhteisön osallistumista rahoitukseen kulloisenkin talousarvion puitteissa. Yhteisö on osallistunut jäsenvaltioiden BSE-seurantaohjelmien rahoitukseen vuodesta 2001, mutta enimmäisrahoitusosuudesta on päätetty ohjelmia hyväksyttäessä. Ennusteiden mukaan jotkin jäsenvaltiot eivät tule käyttämään koko summaa, joka niille on myönnetty vuoden 2002 BSE-seurantaa varten. Komissio aikoo tehdä ehdotuksen varojen siirtämisestä tällaisista jäsenvaltioista sellaisiin, joissa alkuperäinen avustus ei näyttäisi ennusteiden mukaan riittävän. On kuitenkin epätodennäköistä, että tämäkään sallisi komission yhteisrahoittaa kaikkia tukeen oikeutettuja testejä suurimmalla mahdollisella summalla, sillä ennusteiden mukaan talousarvioon varattu summa jää kokonaisuudessaan 1020 miljoonaa euroa liian pieneksi. Yhteisön rahoitusosuudella voidaan korvata ainoastaan asetuksen (EY) N:o 999/2001 mukaisesta pakollisesta seurantaohjelmasta aiheutuvia kuluja. Sen vuoksi terveenä teurastettujen alle 30 kuukauden ikäisten eläinten tai tilalla kuolleiden alle 24 kuukauden ikäisten eläinten testaamiskuluja ei voida korvata. Vuonna 2002 BSE-testejä yhteisrahoitetaan enintään 15 eurolla/testi. Vuonna 2003 enimmäisrahoitus on 10,5 euroa/testi. Summaa on pienennetty, koska testin keskimääräinen hinta on osoittautunut alkuperäistä arviota alhaisemmaksi, noin 18 euroksi/testi (painotettu keskihinta vuonna 2001), ja se alenee jatkuvasti. (1) EYVL L 147, 31.5.2001. (2) EYVL L 225, 22.8.2002. (3) EYVL L 224, 18.8.1990. (4) EYVL L 203, 28.7.2001.